મુલુંડ-વેસ્ટના પુરુષોત્તમ ખેરાજ રોડ પર આવેલા ઝેનિથ બિલ્ડિંગમાં રહેતી કેટલીક મહિલાઓએ ‘ઘર-ઘરમાં કમ્પોસ્ટ ખાતર બનાવો અને દેશમાંથી ગંદકી ઓછી કરો’ એવો નારો જાણે પોતાના જીવનનો જ બનાવી દીધો છે. આ બિલ્ડિંગમાં રહેતાં ગીતા ગાલાએ મિડ-ડે LOCALને કહ્યું હતું કે ‘મારો દાવો છે કે જો તમે એક વાર તમારા ઘરમાં જ ઉગાવેલાં શાકભાજી ખાઈ લીધાં તો માર્કેટમાંથી લાવેલાં શાકભાજીમાંથી બનાવેલા શાક તમને ભાવશે જ નહીં. અમારા બિલ્ડિંગમાં થયેલી એક કિટી પાર્ટીમાં હું આ કમ્પોસ્ટ ખાતર બનાવતાં શીખી હતી. મને બહુ સારું લાગ્યું કે આમાં કંઈ એવું નથી કે તમારે બહારથી લાવવું પડે. ઘરમાં ખવાતાં શાકભાજી અને ફળોનો નકામો કચરો જ એક હવા-ઉજાસ જઈ શકે એવા બાસ્કેટમાં જમા કરવાનો છે. તમારા ઘરમાં નાનાં-મોટાં વૃક્ષ કે છોડ-વેલ હોય તો એનાં સૂકાં પાદડાં એમાં નાખીને રોજ મિક્સ કરતા રહેવાનું. ઘરમાં જ ઉત્તમ દરજ્જાનું ખાતર તૈયાર. હું તો મારા ઘરના કમ્પોસ્ટ ખાતરના બાસ્કેટમાં થોડી રેતી અને સૂકું ગોબર પણ નાખું છું જેથી બધાં શાકભાજી-ફળો અને પાંદડાંઓનો કૂચો જલદી બની જાય છે અને હું ચારણીથી ચાળીને જે માટી જેવી કણી થઈ ગઈ હોય એ ઉપયોગમાં લઈ લઉં છું અને બાકીને એ જ કમ્પોસ્ટની બાસ્કેટમાં નાખી દઉં છું. આ કમ્પોસ્ટના બાસ્કેટમાંથી ન તો દુર્ગંધ આવે છે કે ન તો કીડા પડે છે. આમ કરવાથી ઘરમાંથી કચરો ઓછો થઈ જાય છે અને મારા જ ઘરમાં હું એની મદદથી ઉત્તમ પ્રકારનું ખાતર બનાવી ઘરમાં જ ઉગાવેલાં કોઈ કેમિકલ વિનાના શુદ્ધ અને સ્વાદિષ્ટ ટામેટાં, કારેલાં, ફુદીનો, લીલા મરચાં, કઢીપત્તાં, મેથીની મજા માણું છું. મે ક્યાંક વાંચેલું કે મુલુંડના ડમ્પિંગ ગ્રાઉન્ડ પાસે રહેતા લોકોને ઘણી બધી શારીરિક તકલીફોનો ભોગ ઘરમાંથી બહાર નાખવામાં આવેલા કચરાને લીધે બનવું પડી રહ્યું છે. કમ્પોસ્ટ ખાતર એ મારો તેમની તબિયતમાં સુધારો લાવવા માટેનો પ્રયાસ છે.’